bluuebunny/crossref_metadata_2025 huggingface dataset:
Economic modeling in shipping and transport
Authors: Πολίτης Ευάγγελος
Published: August 2021

Η ναυτιλία είναι ένας κλάδος εντάσεως κεφαλαίου, στον οποίο τα πάγια περιουσιακά στοιχεία είναι άμεσα ρευστοποιήσιμα και λειτουργικά. Για την αγορά ενός πλοίου, ο πλοιοκτήτης πρέπει να ξεκινήσει μια διαδικασία, στην οποία θα πρέπει να εκτιμήσει όλες τις μεταβλητές, τόσο ενδογενείς όσο και εξωγενείς που επηρεάζουν την τιμή του πλοίου. Η αποτίμηση της αξίας ενός πλοίου συμπεριλαμβάνει όλες τις μελλοντικές ταμειακές εισροές και εκροές του, για όλη τη διάρκεια ζωής του πλοίου. Ωστόσο, ένα σημαντικό δίλημμα που έχει ο κάθε εφοπλιστής είναι: να αποκτήσει ένα νέο πλοίο ή ένα μεταχειρισμένο. Οι τιμές των νέων πλοίων είναι δύσκολο να εκτιμηθούν, με βάση τους ενδογενείς και εξωγενείς παράγοντες, αφού είναι πολύ δύσκολο να συλλεχθούν στοιχεία από τα διάφορα ναυπηγεία. Επιπλέον, η περίοδος κατασκευής του πλοίου ποικίλλει μεταξύ των ναυπηγείων, λόγω διαφορών στις χωρητικότητες τους. Ένας πλοιοκτήτης πρέπει να συγκρίνει την τιμή ενός καινούριου πλοίου και ενός μεταχειρισμένου και να καθορίσει ποια είναι η καλύτερη επιλογή για τη συγκεκριμένη περίοδο και τις συνθήκες που επικρατούν στην ναυτιλιακή αγορά .Η αποτίμηση ενός μεταχειρισμένου πλοίου είναι περισσότερο εφικτή, δεδομένου ότι οι περισσότερες από τις μεταβλητές που καθορίζουν την τιμή ενός μεταχειρισμένου πλοίου μπορούν εύκολα να ληφθούν από διάφορες βάσεις δεδομένων . Οι τιμές των μεταχειρισμένων πλοίων μπορούν να εκφραστούν σε όρους προσφοράς-ζήτησης.Λαμβάνοντας υπόψη όλες τις παραπάνω παραμέτρους και με την ενσωμάτωση σύγχρονων οικονομετρικών θεωριών, οι οποίες βασίζονται στην μεθοδολογία συν-ολοκλήρωσης , η έρευνα επικεντρώθηκε στην κατασκευή ενός μοντέλου αποτίμησης της αξίας ενός μεταχειρισμένου πλοίου. Συγκεντρώνοντας μηνιαία στοιχεία για μια περίοδο 11 ετών , κατασκευάστηκε ένα μοντέλο αποτίμησης για ένα μεταχειρισμένο πλοίο και αξιολογήθηκε χρησιμοποιώντας ένα μοντέλο διόρθωσης σφάλματος (Vector Error Correction Model - VECM ) . Τα αποτελέσματα ήταν σύμφωνα με αυτά άλλων μελετών που αφορούν το περιβάλλον της ναυτιλίας , τα οποία δείχνουν ότι υπάρχουν ενδεικτικά διαφορές μεταξύ μικρού μεγέθους και μεγάλου μεγέθους πλοία - διαφορές που έχουν σημαντική επίδραση στις τιμές των πλοίων .
Βελτιστοποίηση μαθηματικών αλγορίθμων μάθησης στη θαλάσσια οικολογία
Authors: Ταμβάκη Ανδρονίκη
Published: August 2021

Ο θαλάσσιος ευτροφισμός είναι ένα σύνθετο φαινόμενο που εξαρτάται από φυσικοχημικούς παράγοντες, βιολογικές διεργασίες, χωρική ετερογένεια, εποχικές διακυμάνσεις, τοπικές ιδιαιτερότητες και χαρακτηρίζεται από στοχαστικότητα. Στα παράκτια οικοσυστήματα ο ευτροφισμός σχετίζεται με ποικίλες διεργασίες που η διερεύνησή τους αποτελεί κρίσιμο ζητούμενο της σύγχρονης θαλάσσιας οικολογίας ιδίως μετά την θέσπιση της Ευρωπαϊκής οδηγίας για τα ύδατα (European Water Framework Directive). Στην παρούσα διατριβή η πρωτογενής παραγωγικότητα, η οικολογική κατάσταση των παράκτιων υδάτων καθώς και η βιοποικιλότητα των φυτοπλαγκτικών κοινοτήτων μοντελοποιήθηκαν χρησιμοποιώντας αποκλειστικά αβιοτικές παραμέτρους με χρήση διαφορετικών μεθόδων μηχανικής μάθησης (machine learning techniques). Συγκεκριμένα, για την πρόβλεψη της πρωτογενούς παραγωγικότητας χρησιμοποιήθηκαν δένδρα πρόβλεψης (model trees) που επέτρεψαν να περιγραφεί με επεξηγηματικό τρόπο η κατάσταση του οικοσυστήματος. Η οικολογική κατάσταση των υδάτων ταξινομήθηκε χρησιμοποιώντας τον συνδυαστικό αλγόριθμο ψηφοφορίας (voting ensemble method), ενώ ένας νέος δείκτης προτάθηκε προκειμένου να διευκολυνθεί η βελτιστοποίηση της απόδοσής του. Τέλος, τέσσερις βασικοί αλγόριθμοι μάθησης προέβλεψαν τη ποικιλότητα φυτοπλαγκτικών κοινοτήτων εκφρασμένη ως πλούτο ειδών, ισοκατανομή και επικράτηση, χρησιμοποιώντας φυσικές και προσομοιωμένες συναθροίσεις. Η παραπάνω μελέτη οδήγησε στην κατασκευή ενός ειδικού λογισμικού για την πρόβλεψη της ποικιλότητας των φυτοπλαγκτικών συναθροίσεων της Ανατολικής Μεσογείου χρησιμοποιώντας αποκλειστικά αβιοτικές μεταβλητές.
Κλιματολογική μελέτη της υπεριώδους ηλιακής ακτινοβολίας στην περιοχή της Ανατολικής Μεσογείου
Authors: Ζεμπιλά Μαρία-Μελίνα
Published: August 2021

Στην διδακτορική διατριβή αξιοποιούνται μετρήσεις τουλάχιστον μιας πενταετίας από τους εννέα σταθμούς του Δικτύου μέτρησης υπεριώδους ηλιακής ακτινοβολίας που εγκατέστησε το ΕΦΑ στα μέσα της δεκαετίας του 2000. Απώτερος στόχος ήταν η κλιματολογική μελέτη των μεταβολών της ηλιακής ακτινοβολίας σε διάφορες φασματικές ζώνες στην περιοχή του υπεριώδους και του ορατού. Σημαντικό μέρος της διατριβής αναφέρεται στις μεθόδους αξιολόγησης και βαθμονόμησης των μετρήσεων του Δικτύου με την χρήση συμπληρωματικών μετρήσεων άλλων οργάνων, και θεωρητικών υπολογισμών, όπως και ο υπολογισμός παραγώγων μεγεθών, όπως π.χ. της στήλης του όζοντος και διαφόρων βιολογικής σημασίας δόσεων της ηλιακής ακτινοβολίας (παραγωγή βιταμίνης D, ερυθηματογόνος ακτινοβολία). Με βάση τα ευρήματα της ερευνητικής εργασίας, παρατηρείται ότι στην περιοχή της Ανατολικής Μεσογείου τα επίπεδα της υπεριώδους ακτινοβολίας παραμένουν σταθερά, με μικρές διακυμάνσεις ανά έτος σε κάθε σταθμό. Οι Νοτιότεροι σταθμοί του Δικτύου σημειώνουν τις υψηλότερες τιμές επιπέδων ηλιακής ακτινοβολίας όπως και αναμένεται. Επίσης, επιβεβαιώθηκε η γεωγραφική κατανομή της ολικής στήλης όζοντος από σταθμό σε σταθμό, ενώ οι μέγιστες συγκεντρώσεις συμβαίνουν τους μήνες Απρίλιο-Μάιο. Οι χαμηλότερες τιμές παρατηρούνται στον σταθμό της Λευκωσίας ενώ οι υψηλότερες στον σταθμό της Ξάνθης, γεγονός που επιβεβαιώθηκε και από δορυφορικές μετρήσεις ολικής στήλης όζοντος. Η κλιματολογία της ερυθηματογόνου δόσης ακολουθεί αυτή της UV-B ακτινοβολίας, όπως και της δόσης βιταμίνης D. Ωστόσο τα επίπεδα βιταμίνης είναι ελαφρώς μικρότερα από αυτά της ερυθηματογόνου δόσης λόγω των διαφορών στα ενεργά φάσματα των δύο μεγεθών. Όσον αφορά την διαπερατότητα της ατμόσφαιρας, φαίνεται πως κατά την διετία 2009-2010 αυξήθηκε ελαφρά η νεφοκάλυψη στην ευρύτερη περιοχή της Θεσσαλονίκης.
Ποσοτικοποίηση των κινδύνων παραβιάσεων ασφάλειας πληροφοριακών συστημάτων
Authors: Πηρούνιας Σωτήριος
Published: August 2021

Η παρούσα διδακτορική διατριβή αφορά την ανάλυση των κινδύνων που προέρχονται από παραβιάσεις ασφαλείας Πληροφοριακών Συστημάτων. Δημιουργήθηκε ένα μεθοδολογικό πλαίσιο απόδοσης ποσοτικών και αντικειμενικών αποτελεσμάτων με κύριο στόχο την δυνατότητα χρήσης του από το σύνολο της διοικητικής δομής ενός οργανισμού για την λήψη αποφάσεων. Προτάθηκε ένα θεωρητικό πλαίσιο για τις παραβιάσεις ασφαλείας με βάση την συσχέτιση τους με το σύνολο των εταιρικών κινδύνων. Το επίπεδο των επιπτώσεων που επιφέρουν οι παραβιάσεις ασφαλείας προσεγγίστηκε αναλύοντας συνδυαστικά μελέτες επαγγελματικών οργανισμών, της ακαδημαϊκής κοινότητας και τα αποτελέσματα εμπειρικής μελέτης, που πραγματοποιήθηκε στα πλαίσια της παρούσας. Οι επιπτώσεις εκτιμήθηκαν σε επίπεδο περιστατικού και σε επίπεδο εκτιθέμενης εγγραφής πληροφόρησης αναφορικά με το άμεσο και έμμεσο κόστος. Η μοντελοποίηση της πιθανότητας παραβιάσεων ασφαλείας βασίστηκε σε δύο ερευνητικές περιοχές: Την ποσοτικοποίηση του επιπέδου ασφαλείας το οποίο επιτεύχθηκε με αντικειμενικότητα κάνοντας χρήση στοχαστικών μεθόδων και την κατάλληλη εφαρμογή του μεθοδολογικού πλαισίου που προέρχεται από το μοντέλο των Gordon-Loeb. Ο συνδυασμός των παραπάνω ερευνητικών αποτελεσμάτων οδήγησε στην σύνθεση ενός μοντέλου μέσω του οποίου μπορεί να εκτιμηθεί το επίπεδο των κινδύνων παραβιάσεων ασφαλείας για έναν οργανισμό εκφρασμένο σε νομισματικούς όρους. Τέλος, ερευνήθηκε ο τρόπος εφαρμογής της μεθοδολογίας VaR στους κινδύνους παραβιάσεων ασφαλείας με βάση το προτεινόμενο μοντέλο.
Μελέτη ατελειών σε Si και Si1-xGex
Authors: Σγούρου Ευστρατία
Published: August 2021

Οι ημιαγωγοί και ιδιαίτερα το πυρίτιο αποτελούν τη βάση της σύγχρονης ηλεκτρονικής βιομηχανίας. Κατά τις διαδικασίες κατασκευής, επεξεργασίας καθώς και λειτουργίας των ημιαγωγικών συσκευών εισάγονται στα υλικά ατέλειες, οι οποίες τις περισσότερες φορές έχουν αρνητικό αποτέλεσμα στην απόδοση των συσκευών. Καθίσταται επομένως σαφές ότι η γνώση της δομής, των ιδιοτήτων, και της συμπεριφοράς των ατελειών βοηθά στην κατανόησή τους και επομένως στον έλεγχό τους με στόχο τη βελτίωση των ιδιοτήτων του υλικού προς επιθυμητές κατευθύνσεις για διάφορες εφαρμογές. Σε πολλές περιπτώσεις, οι ηλεκτρονικές συσκευές λειτουργούν υπό συνθήκες ακτινοβόλησης (π.χ ανιχνευτές ακτινοβολίας). Mετά από σύντομο χρονικό διάστημα παρατηρείται μείωση της απόδοσης των συσκευών, λόγω υποβάθμισης της ποιότητας του πυριτίου. Έτσι ανακύπτουν προβλήματα που σχετίζονται με την ασφάλεια των εργαζομένων, την απόδοση αλλά και τη φερεγγυότητα των συσκευών ελέγχου. Η επίλυση τέτοιων προβλημάτων, που ονομάζονται «Βελτίωση της αντίστασης συσκευών λειτουργούντων υπό συνθήκες ακτινοβόλησης» αποτελεί πρόκληση για την επιστήμη και την τεχνολογία. Ένας τρόπος για να ελαττωθεί και να ελεγχθεί η παραγωγή των ανεπιθύμητων ατελειών, που αποτελούν σημαντικά κέντρα επανασύνδεσης φορέων, είναι η επιλεκτική εισαγωγή προσμίξεων. Τέτοιες προσμίξεις είναι το γερμάνιο, ο κασσίτερος και ο μόλυβδος, που ανήκουν στην ίδια ομάδα του περιοδικού συστήματος με το Si και συνεπώς είναι ισοσθενή με αυτό.
Η διδακτική σημασία του πειράματος στα αναλυτικά προγράμματα και τα σχολικά εγχειρίδια φυσικής και χημείας του δημοτικού σχολείου (1838 - 2008)
Authors: Ξανθίδου Πηνελόπη
Published: August 2021

Σκοπός της διατριβής αυτής είναι η διερεύνηση του ρόλου του πειράματος, ως διδακτικής μεθοδολογίας ή διδακτικής πρακτικής, διαχρονικά. Η μεθοδολογία έρευνας που ακολουθήθηκε θα μπορούσε να χαρακτηριστεί ως: 1. Αναζήτηση και μελέτη σπάνιων γραπτών τεκμηρίων (επίσημων εγγράφων και εγχειριδίων) σχετικών με την εκπαίδευση 2. Συγκριτική μελέτη και ανάλυση κειμένων με ιστορική προοπτική, με χρήση και της μεθόδου της περιοδολόγησης. Λόγω του μεγάλου εύρους της περιόδου που εξετάσαμε (170 έτη) η ανασκόπηση και μελέτη του ερευνητικού υλικού δεν ήταν δυνατό να γίνει εις βάθος και με λεπτομέρειες. 3. Δημιουργία μοντέλου ανάλυσης σχολικών εγχειριδίων με βάση το πείραμα. 4. Συγκριτική ανάλυση σχολικών εγχειριδίων ως προς το πείραμα με βάση το μοντέλο που δημιουργήσαμε (Experiment Analysis of School Textbooks). Με τη χρήση του μοντέλου αυτού παρακολουθήσαμε την εξέλιξη του πειράματος στη διδακτική διαδικασία της ελληνικής πρωτοβάθμιας εκπαίδευσης, μέσα από τα σχολικά εγχειρίδια της Φυσικής και Χημείας της Ε΄ και της Στ΄ τάξης Δημοτικού.Τα αποτελέσματα ήταν τα εξής: Ως προς τα αναλυτικά προγράμματα του Δημοτικού, ο όρος Πειραματική Φυσική εμφανίζεται για πρώτη φορά στο αναλυτικό πρόγραμμα του 1913. Στις μεθοδικές οδηγίες, που περιλαμβάνονται στο Α.Π. του 1969, παρατηρείται συχνή και συστηματική αναφορά στο πείραμα ως μέθοδο διδασκαλίας. Στα σχολικά εγχειρίδια εμφανίζεται ο όρος Πειραματική από το 1886, στα δε εγχειρίδια Διδακτικής το πείραμα προτείνεται ως διδακτική μέθοδος από το 1873. Διαπιστώσαμε ότι το πείραμα αποτελεί διαχρονική διδακτική πρακτική και διδακτική μέθοδο στην εκπαίδευση. Στην πρωτοβάθμια κυρίως με τη μορφή πειραμάτων με απλά υλικά καθημερινής χρήσης, στα πλαίσια -τα τελευταία χρόνια- του ερευνητικού μοντέλου. Ανάλογα με την επιλογή της διδακτικής μεθοδολογίας το πείραμα μπορεί να εξυπηρετεί διαφορετικούς στόχους.
Βιοαντιδραστήρες μεμβρανών για την επεξεργασία βιομηχανικών λυμάτων
Authors: Μπαμπατσούλη Παναγιώτα
Published: August 2021

Στο α μέρος της παρούσας διατριβής μελετάται μια πιλοτική μονάδα βιολογικού καθαρισμού με βιοαντιδραστήρα μεμβρανών, η οποία επεξεργάζεται τα βιομηχανικά απόβλητα που εισέρχονται στις εγκαταστάσεις του βιολογικού της ΒΙ.ΠΕ Ηρακλείου Κρήτης, χωρίς καμμία προεπεξεργασία, πέραν από αυτή της εσχάρωσης. Το συγκεκριμένο απόβλητο χαρακτηρίζεται κυρίως από το πολύ υψηλό οργανικό φορτίo που περιέχει και τις υψηλές διακυμάνσεις στη σύστασή του. Οι αναλύσεις που πραγματοποιήθηκαν κατά τη διάρκεια της διατριβής στο συγκεκριμένο σύστημα αφορούσαν α) την εξέταση της επίδρασης του χρόνου παραμονής της λάσπης στην ποιότητα της εκροής β) τον προσδιορισμό των διαλυτών και δεσμευμένων εξωκυτταρικών πολυμερών που παράγονται στο σύστημα με στόχο την διερεύνηση της επίδρασης του χρόνου παραμονής της λάσπης στην έμφραξη των μεμβρανών και γ) την εξέταση της επίδρασης του υδραυλικού χρόνου παραμονής τόσο στην ποιότητα εξόδου της εκροής, όσο και στη συσσώρευση των εξωκυτταρικών πολυμερών ενώσεων και των διαλυτών μικροβιακών προϊόντων, σε σταθερό χρόνο παραμονής της λάσπης.Επιπλέον στα πλαίσια αυτής της διατριβής και στα ευρύτερα πλαίσια του όρου ‘βιοαντιδραστήρες μεμβρανών’ στο β μέρος εξετάστηκε ένας αντιδραστήρας προσκολλημένης βιομάζας χρησιμοποιώντας ως μέσο ανάπτυξης των μικροοργανισμών ένα πατενταρισμένο ύφασμα με στόχο τη μελέτη της επεξεργασίας ενός συνθετικού αποβλήτου που προσομοιώνει το ‘βιομηχανικό’ απόβλητο που προέρχεται από την έξοδο θαλασσινών υδατοκαλλιεργειών. Με την πάροδο του χρόνου αναπτύχθηκαν βακτήρια πάνω στο ύφασμα του αντιδραστήρα και κατόπιν πραγματοποιήθηκε ο εμβολιασμός του συστήματος με συγκεκριμένο γένος μικροαλγών για την αποτελεσματικότερη λειτουργία του. Οι αναλύσεις οι οποίες πραγματοποιήθηκαν στο συγκεκριμένο σύστημα είχαν ως στόχο: α) τον προσδιορισμό του βέλτιστου χρόνου λειτουργίας της αντλίας του αντιδραστήρα β) την περιγραφή της μικροβιακής κοινότητας που αποτελούσε το βιοφίλμ που αναπτύχθηκε στο ύφασμα του αντιδραστήρα και που προσδιορίστηκε συγκεκριμένα με τη μέθοδο του Pyrosequencing. γ) τον προσδιορισμό του αριθμού των συνολικών κυττάρων των μικροαλγών και των βακτηρίων ανά τετραγωνικό εκατοστό βιοφίλμ που εκτιμήθηκε με βάση τον αλγόριθμο του πιο πιθανού αριθμού (Most Probable Number - MPN) δ) την αποδοτικότητα του συστήματος (όσον αφορά τις απομακρύνσεις οργανικού υλικού, αζώτου και φωσφόρου) σε διάφορες αναλογίες άνθρακα προς άζωτο του τροφοδοτούμενου αποβλήτου ε) την εξέταση της σταθερότητας της βακτηριακής κοινότητας μέσω της τεχνικής της ηλεκροφόρησης σε πολυακρυλαμίδη σε διαβάθμιση αποδιατακτικών μέσων (DGGE) στ) τη σύνδεση συγκεκριμένων ομάδων μικροοργανισμών με την επεξεργασία του αποβλήτου. Η ποσοτικοποίηση του αριθμού γονιδίων πραγματοποιήθηκε με την τεχνική της Real-Time PCR. Συγκεκριμένα πραγματοποιήθηκε ο πολλαπλασιασμός των οξειδωτών αμμωνίας για τα αρχαία (AOA- ammonia oxidizing archaeal) και τα βακτήρια (AOB- ammonia Oxidizing Bacteria) (γονίδιο amoΑ), καθώς και ο πολλαπλασιασμός των γονιδίων απονιτροποίησης nirK, nirS, and nosZ.
Η επίδραση της ατορβαστατίνης στο ΝΟ πλάσματος υπερτασικών ασθενών
Authors: Γουλή Όλγα
Published: August 2021

Η πρόληψη της καρδιαγγειακής νόσου απιτεί μια ολιστική αντιμετώπιση των παραγόντων.Η παρούσα μελέτη κατέδειξε την σημαντική αύξηση των νιτρωδών μετά τη χορήγηση ατορβαστατίνης σε νορμο και υπερλιπιδαιμικούς ασθενείς με αρτηριακή υπέρταση.Η πρωτοτυπία της μελέτης εγκειται στο ότι δεν υπάρχει μελέτη με άμεση μέτρηση των νιτρωδών και με τόσο μεγάλες μεταβολές αυτών.Ετσι καταλήγουμε στο συμπέρασμα ότι η ατορβαστατίνη θεωρε'ιται φάρμακο εκλογής σε 'ατομα με παράγοντες οπυ προκαλούν δυσλειτουργία του ενδοθηλίου ,ακόμα και προ της εκδηλώσεως κλινικών συμβαμάτων
Development of experimental Ag-based brazing alloys for orthodontic applications
Authors: Ντάση Αργυρώ-Αικατερίνη
Published: August 2021

Οι κολλήσεις Ag χρησιμοποιούνται ευρύτατα για τη παρασκευή ορθοδοντικών μηχανημάτων αν και μπορούν να απελευθερώσουν Cu και Zn στο στοματικό περιβάλλον μέσω μηχανισμών διάβρωσης.Σκοπός: Η παρασκευή πειραματικών κραμάτων Ag που δε περιέχουν Cu και Zn.Μέθοδος – Υλικά: Χρησιμοποιήθηκαν 4 εμπορικά σκευάσματα: Dentaurum Universal silver Soldering, Leone Orthodontic Solder, Nobil Metal Solder και Orthotechnology Silver Solder και παρακευάστηκαν 4 πειραματικά κράματα: Ag12Ga, Ag10Ga5Sn, Ag20In and Ag7Sn. 14 δίσκοι από κάθε υλικό παρασκευάστηκαν λιώνοντας κατάλληλη ποσότητα σε αναγωική φλόγα και μετά από μεταλλογραφική παρασκευή τα δείγματα υποβλήθηκάν σε ανάλυση με SEM-EDX και XRD. Η σκληρότητα μετρήθηκε με δοκιμασία Vickers. Οι ηλεκτροχημικές ιδιότητες προσδιορίστηκαν με OCP, PDS, CP και EIS σε διαλύματα NaCl 0.9% και Ringer’s. Οι τιμές της σκληρότητας, OCP, Icorr και Ecorr υποβλήθηκαν σε στατιστική ανάλυση one way ANOVA και δοκιμασία πολλαπλών συγκρίσεων Holm-Sidak (a=0.05). Για τις συγκεντρώσεις των ιόντων χρησιμοποιήθηκε two way ANOVA και δοκιμασία πολλαπλών συγκρίσεων Holm-Sidak (a=0.05). Αποτελέσματα: Τα εμπορικά σκευάσματα ανήκουν στο σύστημα Ag-Zn-Cu και αποτελούνται από μια φάση πλούσια σε Αg (FCC) και μία πλούσια σε Cu (FCC). Τα κράματα AgGa και AgGaSn είναι διφασικά ενώ τα AgIn και AgSn μονοφασικά. Όλα τα κράματα εμφανίζουν παραπλήσιες θερμοκρασίες τήξεως. Τα εμπορικά σκευάσματα εμφανίζουν υψηλότερη σκληρότητα. Οι τιμές OCP και Ecorr είναι υψηλότερες για τα πειραματικά σκευάσματα υποδηλώνοντας μεγαλύτερη αντίσταση σε οξείδωση, ενώ οι τιμές Icorr είναι χαμηλότερες και συνεπώς οι ταχύτητες των αντιδράσεων είναι μικρότερες. Σε όλα τα κράματα σχηματίζονται χλωρίδια και οξείδια αλλα στα εμπορικά δεν είναι εφικτή η δημιουργία ενός σταθερού επιφανειακου στρώματος. Η δοκιμασία εμβυθυνσης έδειξε ότι τα εμπορικά κράματα απελευθερώνουν Cu και Zn ενώ τα AgGa και AgGaSn ιόντα Ga.Συμπεράσματα: Τα εμπορικά σκευάσματα εμφανίζουν χειρότερη συμπεριφορά από τα πειραματικά. Από τα πειραματικά τα AgIn και AgSn έδειξαν τη καλύτερη συμπεριφορά αφού δεν απελευθερώνουν ιόντα και εμφανίζουν υψηλότερη αντοχή στη διάβρωση.
Η δυναμική του οικιακού χώρου
Authors: Αποστολάκη Εμμανουέλα
Published: August 2021

Η διατριβή αυτή διερευνά τη δυναμική του οικιακού χώρου στην προϊστορική, Νεοανακτορική, Κρήτη. Υιοθετεί τη μονάδα του νοικοκυριού, εξαιτίας της σημασίας της για την ερμηνεία της λειτουργίας μιας κοινωνίας, αλλά και λόγω του μεγάλου κενού στην έρευνα της κρητικής προϊστορίας στον τομέα αυτόν, που επί δεκαετίες επικεντρώθηκε στη μελέτη του περιβάλλοντος των ανακτόρων και της ελίτ.Θεωρητική σκέπη της έρευνας αποτελεί η έννοια της κοινωνικής πολυπλοκότητας όπως ορίζεται στο σύγχρονο αρχαιολογικό διάλογο, ως μια συνθήκη δηλαδή, που δημιουργεί τις προϋποθέσεις για την εκδήλωση σύνθετων κοινωνικών συμπεριφορών ή, διαφορετικά, που ευνοεί την ανάπτυξη πολυεπίπεδων σχέσεων μεταξύ του πληθυσμού. Τα υπό μελέτη υλικά κατάλοιπα υποβάλλονται σε τέτοιου είδους ανάλυση, ώστε να είναι δυνατή η ανασύνθεση του δικτύου επαφών μεταξύ των ανθρώπων στην καθημερινή ζωή των αστικών κέντρων της περιόδου.Με συνθετική θεώρηση, χρησιμοποιώντας το σύνολο των διαθέσιμων, αντί μιας κατηγορίας μόνο, ενδείξεων, καθώς και μεθοδολογικές παραμέτρους, όπως το ποσοστό διερεύνησης και αρχαιολογικής τεκμηρίωσης των σπιτιών, εξετάζονται μια μελέτη περίπτωσης, το Κτήριο 2 στο Γαλατά Πεδιάδας και 147 οικιστικές μονάδες απ’ τις πόλεις του Μεραμβέλλου. Το πρώτο λειτουργεί ως παράδειγμα ελέγχου της μεθοδολογίας διερεύνησης του προϊστορικού νοικοκυριού εν γένει, ενώ τα δεύτερα επιλέγονται λόγω των επιμέρους χαρακτηριστικών τους ως κατάλληλα για το ερευνητικό ζητούμενο, την προσέγγιση της καθημερινότητας του μη-ελίτ πληθυσμού. Η ανάπτυξη γίνεται πάνω σε κοινούς θεματικούς άξονες, που συνιστούν πρωταρχικές παραμέτρους του ορισμού του νοικοκυριού: το ζήτημα της πληθυσμιακής σύνθεσης/ έκτασης και γενικής φυσιογνωμίας του, το ζήτημα της στέγασης και αυτό της άσκησης οικιακών δραστηριοτήτων.Τα τελικά συμπεράσματα που εξάγονται είναι ότι: 1) η κατανόηση της φύσης του νοικοκυριού στην προϊστορική Κρήτη απαιτεί συνθετική μελέτη των υλικών καταλοίπων στο μικρο-επίπεδο, 2) η προσέγγιση της οικιακής δομής σε περιβάλλον προϊστορίας είναι σύνθετο ζήτημα. Ενδέχεται η νεοανακτορική οικιακή δομή να ήταν ποικιλόμορφη, 3) το αρχιτεκτονικό κέλυφος του απλού σπιτιού αποτελεί προϊόν μιας διαμορφωμένης παράδοσης εφάμιλλης με αυτήν της ελίτ. Ανακλά πρακτικές συνθήκες, κοινωνικοπολιτισμικές αρχές και προσωπικές προτιμήσεις, 4) ο οικιακός χώρος της Νεοανακτορικής περιόδου δεν καλύπτει μόνο βιοποριστικές ανάγκες, αλλά και πλήθος άλλων. Η λειτουργία του προϋποθέτει συνεργασία των μελών του νοικοκυριού και συνδιαλλαγή με άλλα νοικοκυριά στο επίπεδο της ροής της καθημερινότητας.
Μελέτη του καρκίνου του παχέος εντέρου με μεθόδους ανοσοϊστοχημείας
Authors: Diab Ahmad
Published: August 2021

Εισαγωγή: Πρωτεΐνες της κυτταρικής μεμβράνης που εμπλέκονται στην προσκόλληση των κυττάρων (cadherins) μαζί με τις πρωτεΐνες που συσχετίζονται με την σύνδεση με τον κυτταροσκελετό (catenins) που μεσολαβούν στην μεταβίβαση του σήματος εξωκυτταρίων παραγόντων (Smad4) έχουν μεγάλη σημασία στον καθορισμό της επιθετικότητας των κακοήθων κυττάρων. Στην παρούσα μελέτη εξετάσαμε την έκφραση της Ε-cadherin και beta-catenin σε συνάρτηση με τις αλλαγές στην έκφραση της Smad4 σε προχωρημένο καρκίνο του παχέως εντέρου. Mέθοδοι:Δείγματα ιστών από 54 περιπτώσεις ορθοκολικού καρκίνου, (στάδιο Duke’s C και D) μελετήθηκαν για Smad4, E-cadherin και beta με την μέθοδο ανοσοπεροξειδάσης-Avidin-Biotin. Τα αποτελέσματα συσχετιστήκαν με κλινικοπαθολογοανατομικές παραμέτρους των αρρώστων. Αποτελέσματα:Βρέθηκε ότι η έκφραση της Smad4 ήταν ελαττωμένη ή είχε χαθεί σε περίπου έναν ανα τρείς ασθενείς με ορθοκολικούς καρκίνους σταδίου Duκes C ή D. Όπως βρήκαμε, η έκφραση της Sma4 είχε χαθεί ή ελαττωθεί σε περίπου μια ανά τρείς περιπτώσεις. Συσχέτιση της έκφρασης της Smad4 με άλλες κλινικοπαθολογικές παραμέτρους δεν σημειώθηκε με εξαίρεση την εντόπιση του όγκου. Η έκφραση της beta-catenin δεν συσχετιζόταν με κλινικοπαθολογοανατομικές παραμέτρους. Η έλλειψη έκφρασης της Smad4 συσχετιζόταν με την έλλειψη έκφρασης και της Ε-catherin (p<0.000) και της beta-catenin (p<0.000). Όσο αφορά την σχέση μεταξύ E-cadherin και beta-catenin, η έκφραση της κάθε μιας φαίνεται να είναι παράλληλη με την έκφραση της άλλης (p< 0.000). H beta-catenin είχε υπερέκφραση σε 68.5% των μελετηθέντων δειγμάτων. Συμπεράσματα:Ο κλινικά προχωρημένος ορθοκολικός καρκίνος συσχετίζεται με ελαττωμένη ή πλήρη έλλειψη έκφρασης της Smad4. H E-cadherin και beta catenin εκφράζονται παραλλήλως η μια με την άλλη και επίσης με την Smad4. Αυτός ο οφκο-κατασταλτικός ρόλος της Smad4 με το να επηρρεάζει και την E-cadherin και την beta-catenin ίσως είναι ενδεικτικός μιάς νέας οδού για τους μεταστατικούς όγκους μέσω ανασχηματισμού των κυττάρων. Ο υποκείμενος ακριβής μηχανισμός (ένας ή πολλοί) και η κλινική σημασία όλων αυτών των ευρημάτων παραμένουν χωρίς διευκρίνιση ακόμη.
Μελέτες στην σύνθεση παραγώγων της Α-αλυσίδας της ινσουλίνης
Authors: Τσετσένη Παναγιώτα
Published: August 2021

Η Ινσουλίνη είναι μία ορμόνη η οποία εκκρίνεται από το πάγκρεας και έχει ως σκοπό την ρύθμιση των επιπέδων γλυκόζης και υδατανθράκων στο αίμα. Τροφοδοτεί τα κύτταρα με σάκχαρα, τα οποία αποικοδομούνται προς παραγωγή ενέργειας, που είναι απαραίτητη για την επιβίωση κάθε κυττάρου. Η τροφή αναγνωρίζεται από την m-RNA ινσουλίνη, την προ-προινσουλίνη, η οποία αποτελείται από 110 αμινοξέα. Σε αυτή την φάση, η ορμόνη είναι ανενεργή και χρειάζεται να αποσπαστεί ένα πεπτιδικό τμήμα και να προκύψει η προϊνσουλίνη. Στην συνέχεια, η προϊνσουλίνη υδρολύεται με απόσπαση του C-τελικού πεπτιδίου και προκύπτει η Ινσουλίνη.Προβλήματα στην σύνθεση και δράση της Ινσουλίνης οδηγεί σε διαβήτη. Εκατομμύρια άνθρωποι υποφέρουν από διαβήτη τύπου Ι και ΙΙ και τους χορηγείται Ινσουλίνη, απομονωμένη από υγιείς ιστούς, με συχνότητα που εξαρτάται από την έκταση της ασθένειας. Έρευνες έχουν επικεντρωθεί στην σύνθεση αναλόγων της Ινσουλίνης, ανθεκτικών έναντι των ενζύμων και με μεγαλύτερο χρόνο αποικοδόμησης.Σκοπός της παρούσας εργασίας, ήταν η de novo σύνθεση της Α-αλυσίδας της Ανθρώπινης Ινσουλίνης, χρησιμοποιώντας τις βασικές αρχές της Πεπτιδικής Σύνθεσης. Η μελέτη στηρίχθηκε σε δύο κλασσικές μεθόδους της Πεπτιδικής Χημείας:•την εκλεκτική (regioselective-oxidation), όπου δημιουργούνται οι αναμενόμενοι δισουλφιδικοί δεσμοί και•την τυχαία διασύνδεση αλυσίδων (random-oxidation), όπου λαμβάνονται μίγματα ισομερών με διαφορετικούς δισουλφιδικούς δεσμούς. Επίσης, μελετήθηκε η σύνθεση παραγώγων, τόσο σε υγρή όσο και σε στερεά φάση, με προσθήκη υδρόφιλων ομάδων (πολυαιθυλενογλυκολών), στο άμινο τελικά άκρο της Α-αλυσίδας, με σκοπό την δημιουργία παραγώγων ανθεκτικών στα πρωτεολυτικά ένζυμα. Τέλος, μελετήθηκε ο συνδυασμός των δύο αλυσίδων της Ινσουλίνης με την S-προστασία Npys/Acm, στις κυστεΐνες της Α-αλυσίδας που δημιουργούν τους διαμοριακούς δισουλφιδικούς δεσμούς με την ελεύθερη Β-αλυσίδα.
Το δίκτυο σήμανσης των οστικών πρωτεϊνών στο περιφερικό ανοσοποιητικό σύστημα
Authors: Τσαλαβός Σωτήριος
Published: August 2021

Οι οστικές μορφογενετικές πρωτεΐνες (BMPs) είναι μία οικογένεια εκκρινόμενων πρωτεϊνών μεταγωγής σήματος. Είναι μέλη της υπεροικογένειας του μεταμορφωτικού αυξητικού παράγοντα-βήτα (TGF-β) και είναι άμεσα εμπλεκόμενες σε μηχανισμούς διατήρησης της ομοιόστασης. Η οδός μεταγωγής σήματος των ΒΜΡs είναι αυστηρά ρυθμιζόμενη στον εξωκυττάριο χώρο από διάφορους εκκρινόμενους ρυθμιστές (ανταγωνιστές) των ΒΜΡs. Παράγοντες όπως οι πρωτεΐνες Noggin, Chordin, Gremlin και Twisted Gastrulation (TWSG1) διαμορφώνουν τη διαβάθμιση της δράσης των ΒΜΡs, ρυθμίζοντας με αυτό τον τρόπο την ικανότητα τους να συνδέονται με τους υποδοχείς τους. Οι στόχοι της παρούσας ερευνητικής εργασίας ήταν η αναγνώριση μελών της BMP οικογένειας που επιδρούν/συσχετίζονται με κύτταρα του ανοσοποιητικού συστήματος και ο χαρακτηρισμός πιθανών φαινοτύπων που θα προκύπτουν από την ιστοειδική απαλοιφή διαφόρων ρυθμιστών της ΒΜΡ οδού μεταγωγής σήματος σε ποντικούς.Με τη χρησιμοποίηση διαγονιδιακών ποντικών αναφοράς σε συνδυασμό με τεχνικές ανοσοϊστοχημείας χαρτογραφήθηκε η παρουσία διαφόρων μελών της ΒΜΡ οικογένειας σε ιστούς του περιφερικού ανοσοποιητικού συστήματος. Παρατηρήθηκε η έκφραση των ΒΜΡs (ΒΜΡs, ρυθμιστές των ΒΜΡs, ΒΜΡ υποδοχείς) από δενδριτικά κύτταρα, μακροφάγα και Β λεμφοκύτταρα. Η έκφραση των ΒΜPs φαίνεται να είναι δυναμικά ρυθμιζόμενη και να σχετίζεται με την κυτταρική ενεργοποίηση. Με βάση τα παραπάνω αποτελέσματα, κατέστη δυνατή η μελέτη των ΒΜΡ ανταγωνιστών Gremlin και TWSG1 μέσω της απαλοιφής στους από τα δενδριτικά και Β κύτταρα ποντικών αντίστοιχα. Η απαλοιφή του gremlin από τα δενδριτικά κύτταρα είχε σαν αποτέλεσμα την μείωση του αριθμού των μυελωδών δενδριτικών κυττάρων in vivo, αλλά και τη μείωση της έκφρασης των δεικτών ενεργοποίησης/αντιγονοπαρουσίασης MHC-II, CD40 και CD86 στα κύτταρα αυτά in vitro. Η απουσία της TWSG1 από τα Β κύτταρα είχε σαν αποτέλεσμα διάφορες επιπλοκές στην φυσιολογία τους. Παρατηρήθηκαν μειώσεις στην ωρίμανση της IgM συγγένειας μετά από ανοσοποίηση με θυμεξαρτώμενο αντιγόνο. Στις θυμοανεξάρτητες ανοσοαποκρίσεις υπήρχαν αυξήσεις στα επίπεδα ανοσοσφαιρινών, συνέπεια (εν μέρει) της αύξησης του αριθμού των αντιγονοειδικών IgM πλασματοκύτταρων που παράγονται από αυτές. In vitro, τα Β κύτταρα χωρίς την TWSG1 παρουσίαζαν υπερπολλαπλασιαμό, υπερέκφραζαν τους δείκτες ενεργοποίησης CD25 και CD69 και υπερέκκριναν IgG3 μετά από ερεθισμό σε σχέση με τα φυσιολογικά. Επίσης, υπερέκφραζαν τα γονίδια bcl-6, pax5 και το γονίδιο στόχο του ΒΜΡ σήματος id2. Η φωσφορυλίωση του Smad1/5/8 από τα ενεργά Β κύτταρα, καθώς και η παρουσία της ΒΜΡ2 σε περιοχές Β κυτταρικής ενεργοποίησης και διαφοροποίησης στο σπλήνα του ποντικού, προδίδει την παρουσία ΒΜΡ δικτύων μεταγωγής σήματος, που πιθανότατα εμπλέκονται σε διάφορα στάδια των ανοσοαποκρίσεων. Τα παραπάνω ευρήματα αναδεικνύουν την παρουσία της ΒΜΡ οικογένειας στους λεμφικούς ιστούς του περιφερικού ανοσοποιητικού συστήματος και προδίδουν τους πιθανούς ρόλους των ΒΜΡ δικτύων μεταγωγής σήματος στις ανοσοαποκρίσεις.
Μίμηση της συμπεριφοράς αποικίας μυρμηγκιών για την ανάθεση και χρονοδρομολόγηση εργασιών σε πολύπλοκα δίκτυα υπολογιστών
Authors: Πρέβε Νικόλαος
Published: August 2021

Η παρούσα διατριβή πραγματεύεται το θέμα της βέλτιστης χρονοδρομολόγησης και της επιτυχημένης διασύνδεσης-διαλειτουργικότητας των ετερογενών δικτυακών περιβαλλόντων που απαρτίζουν ένα πολύπλοκο δίκτυο υπολογιστών. Συγκεκριμένα, αναλύει τα ήδη υπάρχοντα αλγοριθμικά μοντέλα χρονοδρομολόγησης και την κατηγορία αυτών που ανήκουν στη νοημοσύνη σμήνους (swarm intelligence), ενώ αναπτύσσει έναν μιμητικό ACO (Ant Colony Optimization) αλγόριθμο βελτιστοποίησης με αποικίες μυρμηγκιών που στοχεύει στην επίτευξη της βέλτιστης χρονοδρομολόγησης μέσω της επιτυχημένης ανάθεσης των εργασιών στους βέλτιστους υπολογιστικούς πόρους και την επίτευξη της μείωσης του συνολικού χρόνου ολοκλήρωσης των υποβαλλόμενων εργασιών μέσα σε ένα πολύπλοκο δίκτυο υπολογιστών. Επίσης, αναπτύσσονται νέοι μηχανισμοί ενοποίησης ετερογενών πολύπλοκων δικτυακών συστημάτων ενώ ταυτόχρονα επιλύονται τα ήδη υπάρχοντα προβλήματα διαλειτουργικότητας και διασύνδεσης προκύπτουν από την ενοποίηση των διαφορετικών και ετερογενών υπολογιστικών υποσυστημάτων. Στα πλαίσια της διατριβής παρουσιάζονται ποικίλες ολοκληρωμένες λύσεις όπου πέραν της επίτευξης των ανωτέρω έχουν επίσης ως στόχο τη σύγκλιση διαφορετικών υπηρεσιών μέσα σε ένα ενοποιημένο πολύπλοκο δικτυακό περιβάλλον με αποκεντρικοποιημένη δομή. Το πολύπλοκο δικτυακό περιβάλλον που αναπτύσσεται έχει ως δίκτυο κορμού την τεχνολογία των δικτύων πλέγματος ενώ ενοποιούνται σε αυτήν ασύρματες δικτυακές τεχνολογίες του ΙΕΕΕ 802.11x και του ΙΕΕΕ 802.15x προτύπου. Τέλος, παρουσιάζεται η υλοποίηση ποικίλων υπηρεσιών που ενσωματώθηκαν στο αναπτυχθέν πολύπλοκο δίκτυο ενώ έχουν αναπτυχθεί εφαρμογές για ποικίλα επιστημονικά πεδία όπως των ιατρικών συστημάτων υγειονομικής περίθαλψης και της γεωπληροφορικής. Ο προτεινόμενος ACO αλγόριθμος που αναπτύχθηκε καθώς και οι προτεινόμενοι μηχανισμοί διασύνδεσης και διαλειτουργικότητας που παρουσιάστηκαν στη παρούσα διατριβή έχουν σκοπό την υλοποίηση μίας βελτιστοποιημένης πολύπλοκης υποδομής. Ως συνέπεια αυτού η διεξαγωγή προσομοιώσεων πραγματικών σεναρίων χρήσης κρίθηκε επιτακτική ώστε να επικυρωθεί η χρηστικότητα και η διαλειτουργικότητά της των μηχανισμών βελτιστοποίησης που αναπτύχθηκαν τόσο στον τομέα της επιστήμης των υπολογιστών όσο και σε διαφορετικά επιστημονικά πεδία
Αλλαγές φάσης στο πρότυπο Baxter-Wu
Authors: Βελονάκης Ιωάννης
Published: August 2021

Στην παρούσα διδακτορική διατριβή μελετώνται οι αλλαγές φάσης πρώτης και ανώτερης τάξης στο πρότυπο Baxter-Wu παρουσία και απουσία εξωτερικού μαγνητικού πεδίου με συνδυασμό φαινομενολογικών θεωριών και υπολογιστικών προσομοιώσεων Monte Carlo. Αρχικά, για τις ανάγκες της μελέτης μας, πέρα από τους υφιστάμενους αλγορίθμους Metropolis και Wang-Landau, αναπτύσσουμε και ένα νέο, του τύπου Wolff-Niedermayer που ήδη εφαρμόζεται στο μοντέλο Ising, με σκοπό την καλύτερη προσομοίωση της κρίσιμης συμπεριφοράς. Στη συνέχεια τον χρησιμοποιούμε για τη μελέτη χαρακτηριστικών ενεργειακών και μαγνητικών ποσοτήτων της κρίσιμης αλλαγής φάσης απουσία μαγνητικού πεδίου, βελτιώνοντας σημαντικά την ακρίβεια των ήδη υπαρχοντων αποτελεσμάτων και δίνοντας νέα για τις κρίσιμες κατανομές μαγνήτισης και ενέργειας και τους αντίστοιχους σωρευτές Binder. Τα αποτελέσματά μας επαληθεύουν σε γενικές γραμμές τις υφιστάμενες φαινομενολογικές θεωρίες, ενώ σε κάποιες περιπτώσεις προτείνονται διορθώσεις. Επιπλέον, επεκτείνεται η υφιστάμενη θεωρία του Binder προκειμένου να περιγράψει την κρίσιμη κατανομή της ενέργειας, ενώ εισάγεται ένας νέος ενεργειακός στατιστικός σωρευτής τύπου Binder για την αποτελεσματικότερη διάκριση των κρίσιμων αλλαγών φάσης. Κατόπιν, με τη μέθοδο της εντροπικής δειγματοληψίας των Wang-Landau, υπολογίζουμε αρχικά την εντροπία και από αυτήν τη θερμοχωρητικότητα και τη μαγνητική επιδεκτικότητα του συστήματος. Με τη βοήθεια της θεωρίας κλιμάκωσης σε πεπερασμένο μέγεθος (Finite-Size Scaling) για τα μεγέθη αυτά βρίσκουμε την κρίσιμη θερμοκρασία συναρτήσει του μαγνητικού πεδίου, οπότε προκύπτει τόσο το φασικό διάγραμμα στο επίπεδο Η-Τ όσο και οι τιμές των κρισίμων εκθετών. Οι τελευταίοι, παρουσία αρνητικού εξωτερικού μαγνητικού πεδίου μεγαλύτερου από −6J, φαίνεται να ανήκουν σε μια νέα Κλάση Παγκοσμιότητας. Τέλος, η εξέταση της συμπεριφοράς του προτύπου ολοκληρώνεται με τη μελέτη των σωρευτών ενέργειας κατά μήκος της κρίσιμης καμπύλης του φασικού διαγράμματος.
Παραγωγή ενεργών ανθράκων από γεωργική βιομάζα και χρήση τους στην απομάκρυνση επιλεγμένων φυτοφαρμάκων
Authors: Ιωαννίδου Ουρανία
Published: August 2021

Ο στόχος της παρούσας διατριβής ήταν η παραγωγή ανθρακούχων υλικών, μεγάλης προστιθέμενης αξίας από αμελητέας αξίας πρώτη ύλη, όπως αγροτική υπολειμματική βιομάζα, κατάλληλα για την προσρόφηση επιλεγμένων ρυπαντών από νερό. Επιμέρους σκοπός της διατριβής ήταν η λεπτομερής μελέτη της πυρόλυσης (θερμοχημικής μεθόδου φιλικής προς το περιβάλλον). Συγκεκριμένα μελετήθηκε η πυρόλυση αγροτικής βιομάζας, με σκοπό να γίνει μια γρήγορη αναγνώριση των πρώτων υλών ως προς τις αποδόσεις των σε προϊόντα αλλά και την ποιότητα των προϊόντων τους και να μελετηθεί η συμπεριφορά και η κινητική τους. Έπειτα μελετήθηκε η παραγωγή ενεργών ανθράκων από τρία επιλεχθέντα αγροτικά υπολείμματα μέσω της διεργασίας δύο σταδίων α) αργής πυρόλυσης και β) φυσικής ενεργοποίησης με ατμό σε αντιδραστήρα σταθερής κλίνης. Τέλος, μελετήθηκε η χρήση των παραχθέντων ενεργών ανθράκων στην απομάκρυνση του φυτοφαρμάκου Bromopropylate.
Επιπτώσεις του χρόνου αντικατάστασης των κηρηθρών στην ανάπτυξη, υγιεινή και παραγωγικότητα των μελισσών του είδους Apis mellifera L.
Authors: Γκόρας Γεώργιος
Published: August 2021

Η διατήρηση, από τη μεριά των μελισσοκόμων, παλιών κηρηθρών εντός της κυψέλης συνδέεται με πλήθος αρνητικών επιδράσεων στην ανάπτυξη και υγιεινή του μελισσιού. Στην παρούσα διδακτορική διατριβή μελετήθηκε η επίδραση των διαφορετικών ηλικιών κηρηθρών σε πλήθος παραγόντων που σχετίζονται με την ευζωία του μελισσιού. Για το λόγο αυτό στο Αγρόκτημα του Α.Π.Θ. και για διάστημα 5 ετών (2005-2009) χρησιμοποιήθηκαν 40 μελίσσια με μέλισσες της μακεδονικής φυλής Apis mellifera macedonica τα οποία και διαιρέθηκαν σε 4 ισοδύναμες ομάδες. Κάθε έτος εφαρμόστηκε σε διαφορετική ομάδα συνολική αλλαγή των κηρηθρών - γνωστή ως μέθοδος μετάγγισης - η οποία αποτελεί εναλλακτική μέθοδο αντιμετώπισης της Αμερικάνικης Σηψιγονίας. Η σταδιακή αυτή αλλαγή των κηρηθρών σε κάθε ομάδα επέτρεψε τη σύγκριση διαφορετικών ηλικιών κηρηθρών για ένα σύνολο παραγόντων. Πιο συγκεκριμένα ελέγχθηκε η αποτελεσματικότητα της μετάγγισης ως μέτρο αντιμετώπισης των σημαντικότερων ασθενειών της μέλισσας, δηλαδή της Αμερικάνικης Σηψιγονίας έναντι της χρήσης αντιβιοτικών, της Βαρροάτωσης, της Νοσεμίασης και της Ασκοσφαίρωσης. Επιπλέον μελετήθηκε η επίδραση της ηλικίας των κηρηθρών και σε άλλες παραμέτρους, όπως είναι η ανάπτυξη σε πληθυσμό και γόνο, η συλλογή και αποθήκευση μελιού και γύρης, το βάρος και η διάρκεια ζωής της μέλισσας, η συμπεριφορά κατανάλωσης, η μείωση του βάρους του μελισσιού μετά το ξεχειμώνιασμα, οι αντικαταστάσεις βασιλισσών αλλά και το ποσοστό επιβίωσης των μελισσιών. Τα αποτελέσματα της εφαρμογής της μετάγγισης ήταν άκρως ενθαρρυντικά όσον αφορά την αποτελεσματικότητα αντιμετώπισης της Αμερικάνικης Σηψιγονίας, της Βαρροάτωσης αλλά και της Ασκοσφαίρωσης. Για τη Νοσεμίαση επιβεβαιώθηκε η ύπαρξη του νέου είδους Nosema ceranae το οποίο έχει εκτοπίσει τη Nosema apis και δεν εντοπίστηκε ικανοποιητικός περιορισμός των σπορίων με την αλλαγή των κηρηθρών. Επιπλέον οι νέες κηρήθρες αποδείχτηκε ότι συνδέονται άμεσα με την καλή εξέλιξη και ανάπτυξη του γόνου και του πληθυσμού αλλά και της συλλογής περισσότερου μελιού σε σύγκριση με μελίσσια που διατηρούσαν παλιές κηρήθρες. Ακόμα, κατά το ξεχειμώνιασμα μελίσσια με νέες κηρήθρες παρουσίασαν μικρότερη μείωση βάρους σε σχέση με εκείνα που διατηρούσαν κηρήθρες ηλικίας μεγαλύτερης των τεσσάρων ετών. Αλλά και σε επίπεδο μέλισσας διαπιστώθηκαν σημαντικές διαφορές, καθώς από νέες κηρήθρες εκκολάφθηκαν βαρύτερες και μακροβιότερες μέλισσες. Από το σύνολο των αποτελεσμάτων της παρούσας διατριβής, αποδεικνύεται πειραματικά η τεράστια σημασία της αλλαγής των κηρηθρών, καθώς επιβεβαιώνεται η αποτελεσματικότητά της ως μέθοδος αντιμετώπισης της Αμερικάνικης Σηψιγόνους, αλλά επιπλέον καταδεικνύεται η αξία της εφαρμογής και ως εναλλακτικό τρόπο περιορισμού και άλλων σημαντικών ασθενειών. Επιπλέον γίνεται αντιληπτή η σημασία διατήρησης νέων κηρηθρών στα μελίσσια καθώς επιτυγχάνεται σημαντική εξέλιξη και ανάπτυξη των μελισσιών σε σύγκριση με εκείνα που διατηρούν κηρήθρες ηλικίας μεγαλύτερης των τεσσάρων ετών.
Φαινοτυπική και γονιδιακή μελέτη της αντοχής στις μακρολίδες στελεχών Streptococcus pneumoniae από αποκισμένα παιδιά κατά την περίοδο της επέκτασης της εμβολιαστικής κάλυψης με το επταδύναμο συζευγμένο πνευμονιοκοκκικό εμβόλιο
Authors: Σούρλα Αλεξία
Published: August 2021

Ιστορικό:Επιδιώξαμε να αρακολουθήσουμε τις χρονικές τάσεις στη ρινοφαρυγγική φορεία των στελεχών πνευμονιοκόκκου , που παρουσιάζουν ανθεκτικότητα στις μακρολίδες, σε μια περίοδο με αυξημένη κάλυψη με το επταδύναμο πνευμονιοκοκκικό συζευγμένο εμβόλιο (PCV7) στην Κεντρική Ελλάδα.Μέθοδοι:Στελέχη Streptococcus pneumoniae απομονώθηκαν από 2649 ρινοφαρυγγικά δείγματα που ελήφθησαν από βρεφονηπιακούς σταθμούς στην Κεντρική Ελλάδα κατά το διάστημα 2005-2009. Ακολούθησε φαινοτυπική και γονοτυπική ανάλυση των στελεχών, συμπεριλαμβανομένης της ταυτοποίησης των γονιδίων αντοχής στις μακρολίδες mef(Α), τις υποκατηγορίες mef(Α) και mef(Ε), καθώς και erm(Β).Αποτελέσματα:Από το 1105 τυποποιήσιμα στελέχη S. pneumoniae, 265 (24%) ήταν ανθεκτικά στις μακρολίδες 22% το 2005, 33,3% το 2006, 23,7% το 2007 και 20,5% το 2009 (P = 0,398). Μεταξύ αυτών των ανθεκτικών στις μακρολίδες στελεχών πνευμονιοκόκκου, 28,5% κωδικοποιούσαν το γονίδιο erm(Β), 24,3% τα γονίδια erm(B) + mef(Ε), το 41,8% το mef(Ε), και το 5,3% το mef(Α). Μόνο το γονίδιο mef ως το μοναδικό προσδιοριστή αντίστασης περιείχε το 31% των ανθεκτικών στις μακρολίδες στελεχών, που ανήκουν σε ορότυπους PCV7 και 75.8% των μη-PCV7 ορότυπους.Κατά την διάρκεια των τεσσάρων ετών της μελέτης, τα στελέχη πνευμονιοκόκκου που έφεραν το γονίδιο mef(Α) σταδιακά εξαφανίστηκαν, ενώ τα απομονωθέντα στελέχη με ορότυπο 19F που έφεραν τα γονίδια erm(Β) και mef(Ε) συνέχισαν να φέρουν τα γονίδια αυτά, χωρίς σημαντικές ετήσιες διακυμάνσεις. Μεταξύ των στελεχών που ανήκουν σε οροτύπους που δεν περιλαμβάνονται στο PCV7, αντοχή στις μακρολίδες παρατηρήθηκε σε στελέχη των οροτύπων 6Α, 19Α, 10Α, 15Α, 15Β / C, 35F, 35Α, και 24F. Το 2009, δηλαδή 5 χρόνια μετά την εισαγωγή του PCV7 στη χώρα μας, το 59% των ανθεκτικών στις μακρολίδες στελεχών πνευμονιοκόκκου ανήκαν σε ορότυπους που δεν περιέχονταν στο εμβόλιο.Συμπεράσματα:Σε όλη τη διάρκεια της μελέτης, η ετήσια συχνότητα ανθεκτικών στις μακρολίδες στελεχών δεν μεταβλήθηκε σημαντικά, αλλά το 2009 σημειώθηκε μια έντονη στροφή προς μη PCV7 ορότυπους. Συνολικά, περισσότερο από το ήμισυ των στελεχών που είναι ανθεκτικά στις μακρολίδες, κωδικοποιούν το γονίδιο erm(Β) είτε μόνο του ή σε συνδυασμό με το γονίδιο mef(Ε). Το γονίδιο erm(Β) κωδικοποιείται κατά κόρον μεταξύ των στελεχών που ανήκουν στους οροτύπους PCV7, αλλά όχι μεταξύ εκείνων των μη-PCV7 οροτύπων.
Η έκφραση της λεπτίνης στον καρκίνο του πνεύμονα
Authors: Λαδά Μάρθα
Published: August 2021

ΕΙΣΑΓΩΓΗ: Οι αδιοποκίνες επιδρούν σημαντικά στο μεταβολισμό, στην ανοσιακή απάντηση όπως και στην καρκινογένεση.ΣΚΟΠΟΣ: Ο σκοπός της μελέτης ήταν α) ο προσδιορισμός των επιπέδων της λεπτίνης και της αδιπονεκτίνης σε δείγματα ορού αίματος από ασθενείς με καρκίνο πνεύμονα και υγιείς εθελοντές, β) η ανίχνευση της μεταγραφικής έκφρασης των υποδοχέων της λεπτίνης σε καρκινικές κυτταρικές σειρές, σε καρκινικό και σε παρακείμενο μη προσβεβλημένο ιστό πνεύμονα ασθενών που υπεβλήθηκαν σε χειρουργείο γ) και η συσχέτιση των παραπάνω παραγόντων με κλινικοεργαστηριακές παραμέτρους, με την ανταπόκριση στη θεραπεία και με την επιβίωση των ασθενών.ΥΛΙΚΟ ΚΑΙ ΜΕΘΟΔΟΣ: Στην παρούσα μελέτη μετρήθηκαν τα επίπεδα της λεπτίνης και της αδιπονεκτίνης σε ορό αίματος 80 ασθενών-μέσης ηλικίας 62,9±9,2 έτη- με επιβεβαιωμένο καρκίνο πνεύμονα (61 ΜΜΚΠ και 19 ΜΚΠ) πριν από οποιαδήποτε θεραπεία και 40 υγιών εθελοντών. Οι μετρήσεις έγιναν με τη μέθοδο RIA (Radioimmunoassay). Επίσης έγινε ανίχνευση της μεταγραφικής έκφρασης του υποδοχέα OBRS και OBRL της λεπτίνης σε καρκινικό και παρακείμενο μη προσβεβλημένο ιστό 21 χειρουργημένων ασθενών με καρκίνο πνεύμονα και σε 9 καρκινικές σειρές πνεύμονα.ΑΠΟΤΕΛΕΣΜΑΤΑ: Τα επίπεδα της λεπτίνης ήταν χαμηλότερα (p<0.0001), ενώ της αδιπονεκτίνης υψηλότερα (p=0.0003) και ο λόγος λεπτίνης/αδιπονεκτίνης ήταν μικρότερος στους ασθενείς (p<0.0001) έναντι των υγειών μαρτύρων. Η σχετική έκφραση για τον OBRL στον καρκινικό ιστό ήταν κατά 6 φορές μικρότερη έναντι του παρακείμενου μη προσβεβλημένου ιστού [διάμεση τιμή -6,23 (min-16,88/max-1,07)] ενώ για τον OBRS ήταν κατά 7 φορές μικρότερη [διάμεση τιμή - 6,75 (min -29,59/max-1,79)]. Δε βρέθηκε κάποια συσχέτιση μεταξύ των επιπέδων των αδιπονεκτινών, ούτε και της έκφρασης των υποδοχέων με κάποια από τις κλινικοεργαστηριακές παραμέτρους. Ασθενείς με χαμηλότερες τιμές λεπτίνης εμφάνιζαν και μικρότερη επιβίωση (p=0.014) ενώ από την πολυπαραγοντική ανάλυση αναδείχθηκαν τα επίπεδα της λεπτίνης ως ανεξάρτητος προγνωστικός παράγοντας.ΣΥΜΠΕΡΑΣΜΑ: Οι αδιποκίνες πιθανότατα παίζουν ρόλο στην παθογένεση του καρκίνου του πνεύμονα ενώ η λεπτίνη ενδέχεται να αποτελεί προγνωστικό παράγοντα για την επιβίωση των ασθενών.
Διοίκηση επιχειρησιακών λειτουργιών και εφοδιαστικής αλυσίδας
Authors: Γεράνιος Μιχαήλ
Published: August 2021

Κεντρικός στόχος της διατριβής είναι η μελέτη των ροών σε δυναμικά στοχαστικά εφοδιαστικά δίκτυα που επηρεάζονται από ένα πλήθος τυχαίων γεγονότων όπως αβεβαιότητα ζήτησης (εσωτερικής κι εξωτερικής) αβεβαιότητα προσφοράς (ως προς τον χρόνο και την ποσότητα), και αβεβαιότητα παραγωγής (βλάβες). Επιδίωξη η κατανόηση της δυναμικής λειτουργίας αυτών των συστημάτων και η δημιουργία εργαλείων (μοντέλων) που περιγράφουν την δυναμική αλληλεπίδρασης των πολλών παραγόντων που επηρεάζουν την συνολική απόδοσή τους. Μέσω των μοντέλων στοχεύουμε στην ανάδειξη των πλέον σημαντικών παραμέτρων στην απόδοση των υπό μελέτη συστημάτων και ο προσδιορισμός των βέλτιστων τιμών που μεγιστοποιούν ή ελαχιστοποιούν συγκεκριμένα μέτρα απόδοσης του συστήματος.Ως προς την δομή μελετήθηκαν σειριακά και συγκλίνοντα εφοδιαστικά δίκτυα. Ως προς την τυχαιότητα εμφάνισης των τυχαίων γεγονότων (ζήτηση, αναπλήρωση, βλάβες) υιοθετήθηκε η εκθετική κατανομή. Ως προς την πολιτική ανάδρασης των μελών των εφοδιαστικών δικτύων στη ζήτηση υιοθετήθηκε η ανεξάρτητη ανά μέλος πολιτική συνεχούς παρακολούθησης των αποθεμάτων με χαμένες πωλήσεις σε περίπτωση μη επαρκούς αποθέματος (installationlogic, inventorypolicy).Η μεθοδολογία μοντελοποίησης συνίσταται στην απεικόνιση του συστήματος ως μαρκοβιανής στοχαστικής διαδικασίας διακριτών καταστάσεων, συνεχούς χρόνου, στην κατανόηση της δομής του πίνακα μεταπήδησης συναρτήσει των τιμών των παραμέτρων, στην επίλυση του γραμμικού συστήματος των στασίμων εξισώσεων, στον προσδιορισμό των στασίμων πιθανοτήτων και τέλος στον υπολογισμό των μέτρων απόδοσης του συστήματος.
Δυναμική ανάλυση της καρδιακής λειτουργίας και μη γραμμική ανάλυση πειραματικών χρονοσειρών σημάτων καρδιακού ρυθμού.
Authors: Νικολόπουλος Σταύρος
Published: August 2021

Στην παρούσα διατριβή μελετάται η δυναμική της καρδιακής λειτουργίας. Αρχικά γίνεται γραμμική ανάλυση πειραματικών χρονοσειρών καρδιακού ρυθμού με υπολογισμό του φάσματος ισχύος Fourier και της συνάρτησης της αυτοσυσχέτισης. Στη συνέχεια πραγματοποιείται μη γραμμική ανάλυση των χρονοσειρών αυτών με ανακατασκευή του φασικού χώρου και εκτίμηση διαστάσεων με τη μέθοδο των χρονικών καθυστερήσεων, την ανάλυση πρωτευόντων ιδιοτιμών και έλεγχος μη γραμμικότητας με παραγωγή παρένθετων δεδομένων. Επίσης γίνεται εκτίμηση εντροπιών, τόσο της προσεγγιστικής εντροπίας όσο και εκτίμηση εντροπιών συμβολικής δυναμικής για τις χρονοσειρές αυτές. Τα αποτελέσματα της μη γραμμικής ανάλυσης ενισχύονται από μεθόδους πρόβλεψης και κατασκευάζεται έμπειρο σύστημα απόφασης με χρήση νευρωνικού δικτύου προς αξιοποίηση των ανωτέρω στην κλινική πράξη. Στο τελευταίο μέρος της διατριβής μελετάται η κατασκευή αδρομερούς μοντέλου διάδοσης ηλεκτρικού παλμού στο μυοκάρδιο. Γίνεται ανάλυση της φυσιολογικής διάδοσης και ύπαρξης λύσεων σπειροειδών κυμάτων με σκοπό τη μελέτη εμφάνισης αρρυθμιών στο μυοκάρδιο.
Προσδιορισμός της συγκέντρωσης των τοξικών μετάλλων (καδμίου και μολύβδου) στα αλιεύματα σαρδέλα (Sardinia pilchardus), γαύρο (Engraulis encrasicolus) και καλαμάρι (Loligo opalescens)
Authors: Γκαλιτσοπούλου Αυγουστίνα
Published: August 2021

Τα έτη 2008-2012 πραγματοποιήθηκε πειραματική έρευνα με αντικείμενο τον προσδιορισμό δύο τοξικών ρύπων, των τοξικών μετάλλων κάδμιο και μόλυβδο στη σαρδέλα sardina pilchardus, στο γαύρο Engraulis encrasicolus και στο καλαμάρι Καλιφόρνιας Loligo opalescens. Η έρευνα είχε ως βασικό στόχο να καταγράψει και να εξηγήσει τη συμπεριφορά των δύο αυτών τοξικών μετάλλων σε διαφορετικούς ιστούς κατά τη μεταποίηση των θαλασσινών (θερμική επεξεργασία και βιομηχανική κονσερβοποίηση). Έμφαση δόθηκε στο ρόλο των μεταλλοθειονινών, γνωστών πρωτεϊνών – φορέων των μετάλλων στους κυτταρικούς ιστούς. Για την εξέταση των δειγμάτων χρησιμοποιήθηκε σύστημα Φασματομετρίας Ατομικής Απορρόφησης (ΑΑS) με φούρνο γραφίτη και διόρθωση Zeeman. Η τοξικολογική αξιολόγηση των νωπών αλιευμάτων αποκάλυψε ότι τόσο η σαρδέλα, όσο και ο γαύρος έχουν χαμηλή περιεκτικότητα σε κάδμιο, που κυμάνθηκε μεταξύ 0,003 και 0,027 mg/kg αντίστοιχα. Αντίθετα, η περιεκτικότητα σε μόλυβδο παρουσίασε υψηλότερες τιμές, μεταξύ 0,037 και 0,297 mg/kg, ενώ κάποια δείγματα προσέγγισαν το μέγιστο όριο της Ε.Ε (0,1 – 0,3 mg/kg) και χρήζουν τακτικής παρακολούθησης. Σε ορισμένες περιπτώσεις, η περιοχή, η εποχή δειγματοληψίας και το μέγεθος των αλιευμάτων επηρέασαν τις συγκεντρώσεις των δύο μετάλλων. Η περιεκτικότητα των τοξικών μετάλλων στα οστά των ψαριών ήταν ιδιαίτερα υψηλή. Η εφαρμογή των δύο μεταποιητικών πρακτικών συνοδεύτηκε από μια αύξηση στη συγκέντρωση των βαρέων μετάλλων κατά 35% έως 80%. Ο βαθμός επίδρασης της επεξεργασίας εξαρτήθηκε από το είδος του μετάλλου και το βαθμό απομάκρυνσης του νερού από τους ιστούς, στη διάρκεια της θερμικής επεξεργασίας.Σχετικά με το καλαμάρι Loligo opalescens, η συγκέντρωση των δύο βαρέων μετάλλων Cd και του Pb κυμάνθηκε σε χαμηλά επίπεδα στο μανδύα, μεταξύ 0,01 και 0,38 mg/kg. Αντίθετα, η συγκέντρωση του καδμίου βρέθηκε σημαντικά υψηλότερη σε ολόκληρο το καλαμάρι, μεταξύ 0,21 έως 1,18 mg/kg. Η συγκέντρωση του Cd βρέθηκε να μεταβάλλεται σε σχέση με την ηλικία και το φύλο των καλαμαριών. Σχετικά με τη μελέτη της επίδρασης που έχει η θερμική επεξεργασία και η κονσερβοποίηση, τα αποτελέσματα έδειξαν ότι η περιεκτικότητα σε κάδμιο επηρεάστηκε και από τις δύο μεθόδους επεξεργασίας, παρουσιάζοντας αύξηση κατά 240% στο μανδύα και 40% στο ολόκληρο καλαμάρι. Η συμπεριφορά του καδμίου κατά την επεξεργασία συνδέθηκε με τις αλλαγές στη συγκέντρωση των μεταλλοθειονινών. Αντιθέτως, η συγκέντρωση του μολύβδου δεν επηρεάστηκε σημαντικά από την επεξεργασία και δε βρέθηκε να υπάρχει συσχέτιση μεταξύ μολύβδου και μεταλλοθειονών στα νωπά ή επεξεργασμένα καλαμάρια.